JUDr. **Pavol Király**, uvádzaný aj ako *Pavel Király* (\* 8. november 1913, Hnúšťa – † 19. november 1999, Bratislava) bol slovenský právnik a politik. V roku 1970 pôsobil ako predseda Najvyššieho súdu Slovenskej socialistickej republiky. V období rokov 1970 až 1982 vykonával funkciu ministra spravodlivosti Slovenskej socialistickej republiky.

Životopis
---------

Narodil sa v meste Hnúšťa. Študoval na Štátnom reálnom gymnáziu v Rimavskej Sobote. V roku 1935 úspešne absolvoval štúdium práva na Právnickej fakulte Karlovej univerzity v Prahe, čím sa stal najmladším právnikom vo vtedajšom Česko-Slovensku. Po ukončení štúdia začal pôsobiť na súdoch ako justičný čakateľ, neskôr sudca. Postupne vystriedali súdy v Levoči, Banskej Bystrici, Žiline a Trenčíne. Od roku 1945 bol členom KSČ. Po druhej svetovej vojne patril medzi prokurátorov, ktorí na tzv. národných súdoch žalovali predstaviteľov bývalého režimu Slovenského štátu. V roku 1948 začal vyučovať na Právnickej fakulte Univerzity Komenského. V rokoch 1968 až 1970 bol vedúcim rehabilitačného odboru námestníka generálneho prokurátora pre Slovensko. 1. apríla 1970 sa stal prvým predsedom Najvyššieho súdu Slovenskej socialistickej republiky, pričom v tejto funkcii zotrval do 2. decembra 1970. 3. decembra 1970 bol vymenovaný za ministra spravodlivosti Slovenskej socialistickej republiky. V tejto pozícii pôsobil do 30. novembra 1982. 16. januára 1973 sa stal terčom bombového útoku, pri ktorom zahynuli atentátnik a riaditeľ kancelárie ministra spravodlivosti. Samotný Király utrpel zranenia, kedy prišiel skoro o sluch, pričom na jedno ucho do konca života nepočul. Po skončení funkcie pôsobil do roka 1990 ako námestník krajského prokurátora v Bratislave.

Ústav pamäti národa eviduje pod údajmi *Pavel Király, nar. 08.11.1913* jeden záznam. Pod registračným číslom 4447 sa nachádza osoba s krycím menom *Dovera*, ktorá je evidovaná v kategórii prepožičaný byt. Pod kategóriou prepožičaný byt sú podľa Ústavu pamäti národa osoby, ktoré je možné považovať za vedomých spolupracovníkov ŠtB.

Referencie
----------

1. ↑   *Dr. Király Pavol, minister spravodlivosti SSR.* [online]. archiv.sav.sk, [cit. 2017-12-31]. Dostupné online.
2. ↑   *Řád Vítězného února - 347 - Király Pavol - 1913 - 7. 11. 1978* [online]. prazskyhradarchiv.cz, [cit. 2017-12-31]. Dostupné online.
3. ↑   *Vláda Petera Colotky III. (18.06.1981 - 18.06.1986)* [online]. vlada.cz, [cit. 2017-12-31]. Dostupné online.
4. ↑   *Király, Pavel, 1913-1999* [online]. skcinema.sk, [cit. 2017-12-31]. Dostupné online.
5. 1 2   *Nezverejnení a doplnení agenti ŠtB, DOPOSIAľ NEZVEREJNENÉ OSOBY: II. časť* [online]. Praha: szcpv, [cit. 2017-12-31]. Dostupné online.
6. ↑   *V HNÚŠTI SA NARODILI, ŽILI A UMIERALI TIETO VÝZNAMNÉ OSOBNOSTI* [online]. mesto.hnusta.sk, [cit. 2017-12-31]. Dostupné online.
7. ↑   *Invalid chcel zabiť ministra. Za prieťahy* [online]. pravda.sk, [cit. 2017-12-31]. Dostupné online.
8. ↑   *Bombový útok na ministerstvo spravedlnosti Slovenské socialistické republiky 1973 - počet mrtvých 2* [online]. kriminalistika.eu, [cit. 2017-12-31]. Dostupné online.
9. ↑   *Exprezident Gašparovič prezrádza pre PL.sk nepoznané kapitoly zo svojho života: Stranícku legitimáciu som nikdy nemal* [online]. parlamentnelisty.sk, [cit. 2017-12-31]. Dostupné online.
10. ↑   *Registračné protokoly agentúrnych a operatívnych zväzkov Štátnej bezpečnosti* [online]. upn.gov.sk, [cit. 2017-12-31]. Dostupné online.

Zdroje
------

* Životopis P. Királyho